अजमेर. चिकित्सा मंत्री राजेंद्र सिंह राठौड़ ने कहा है कि प्रदेश को आरोग्य बनाने के लिए राज्य सरकार ने केंद्र को 139 करोड़ के प्रस्ताव भेजे हैं। प्रदेश में चिकित्सा संसाधनों की कमी नहीं होगी।
आम आदमी को उपचार कराने में समस्या नहीं होगी। जल्द ही प्रदेश में डॉक्टरों के खाली पदों को भरा जाएगा। चिकित्सा मंत्री राठौड़ गुरुवार को जेएलएन मेडिकल कॉलेज के स्वर्ण जयंती समारोह में संबोधित कर रहे थे। राठौड़ ने कहा कि भामाशाह योजना से प्रदेश को आरोग्य प्रदेश बनाया जाएगा। निजी अस्पतालों को भी इससे जोड़ा गया है, जिनमें कैश लेस उपचार होगा। इस योजना के तहत 1700 बीमारियों के उपचार को शामिल किया गया है। सामान्य रोग में 30 तथा गंभीर रोग में 3 लाख रुपए तक की सहायता दी जाएगी।
नए कार्डियोलॉजी आउटडोर का लोकार्पण
चिकित्सा शिक्षा तथा स्वास्थ्य एवं परिवार कल्याण मंत्री राजेंद्र सिंह राठौड़ ने जवाहरलाल नेहरू आयुर्विज्ञान महाविद्यालय में एक करोड़ 60 लाख रुपए की लागत से पुस्तकालय के विस्तार तथा 56 लाख रुपए की लागत से निर्मित कार्डियोलॉजी आउटडोर का लोकार्पण किया। जवाहरलाल नेहरू अस्पताल में एक करोड़ 96 लाख रुपए की लागत से निर्मित जरा चिकित्सा इकाई तथा 2 करोड़ 25 लाख रुपए की लागत से निर्मित सर्जरी वार्ड का भी लोकार्पण किया गया।
चर्चा में रहे राठौड़ के ये कमेंट्स
-राठौड़ ने कहा कि जवाहरलाल नेहरू अस्पताल में प्रतिदिन लगभग 3 हजार मरीजों का इलाज किया जा रहा है। हजारों की संख्या में लोग जेएलएन अस्पताल में आ रहे हैं, इसका अर्थ है कि यहां के डॉक्टरों पर आम मरीजों काे पूरा भरोसा है कि उनका यहां अच्छा उपचार होगा।
- वे ऐसे नेता के साथ काम करते हैं, जो कहते हैं, वह करते हैं। जो काम तय नहीं है। उसके बारे में वह कुछ नहीं कहते।
-सरकार को एक डॉक्टर तैयार करने में लगभग 25 लाख रुपए व्यय करने पड़ते हैं। प्रशिक्षण के बाद डॉक्टर सेवा कर्म से विमुख हो जाते हैं, इसलिए सरकार मजबूरन 5 वर्ष का बॉन्ड भरवा रही है। सरकारी क्षेत्र में सेवा नहीं देने पर चिकित्सा स्नातक को 25 लाख और चिकित्सा अधिस्नातक को 50 लाख रुपए राजकोष में जमा कराने होंगे।
जेेएलएन मेडिकल कॉलेज के लिए केंद्र को भेजे 120 करोड़ के प्रस्ताव, 100 सीटों की मिली मंजूरी
चिकित्सा मंत्री राजेंद्र सिंह राठौड़ ने कहा कि 120 करोड़ रुपए की लागत से जवाहरलाल नेहरू मेडिकल कॉलेज और उससे जुड़े अस्पतालों में चिकित्सा सेवाएं और संसाधन बेहतर हो सकेंगे। इसके लिए केंद्र सरकार को प्रस्ताव भेज दिया गया है। इसमें से 60 प्रतिशत राशि केंद्र सरकार और 40 प्रतिशत राशि राज्य सरकार को करनी है।
अजमेर मेडिकल कॉलेज को जल्द ही एमआरआई मशीन उपलब्ध कराई जाएगी, सुपर स्पेशियलिटी का बंदोबस्त भी किया जाएगा। राठौड़ गुरुवार काे जेएलएन मेडिकल कॉलेज के स्वर्ण जयंती समारोह में भाग लेने के लिए अजमेर आए थे। इस दाैरान पत्रकारों से बात करते हुए उन्होंने बताया कि कॉलेज में 100 सीटों की बढ़ोतरी करने के लिए सैद्धांतिक मंजूरी मिल गई है।
चिकित्सा मंत्री राठौड़ ने स्वर्ण जयंती समारोह में अस्पताल के लिए लगभग 19 करोड़ की राशि उपलब्ध करवाने के लिए घोषणाएं की। ऑडिटोरियम निर्माण के लिए 9 करोड़ 75 लाख, सीवरेज लाइन सुधार के लिए एक करोड़ 50 लाख, ओपीडी और लैब के आधुनिकीकरण के लिए 7 करोड़ 50 लाख रुपए के कार्य होंगे। राठौड़ ने कहा कि पार्किंग विकसित करने के लिए 3 करोड़ की राशि उपलब्ध करवाने के लिए पुरजोर कोशिश करेंगे। राठौड़ ने कहा कि घोषणा वाले काम वे जल्द ही पूरे करवाएंगे। उन्होंने कहा कि कॉलेज के लिए पीएमएसएसवाई योजना के तहत 150 करोड़ के प्रस्ताव भी केंद्र सरकार को भेजे जाएंगे।
आगे की स्लाइड में पढ़िए समारोह में कई मंत्रियों ने किया संबोधित
hin_Deva hin_Deva mag_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva